  Виталий Пронин Юлия Разиналэсь кылбуретсэ нимано, дыр, философской лирикаен. Котькудаз сямен гожтэмаз возьматэмын дуннеез валэктыны тыршись но аслэсьтыз кин луэмзэ малпась мурт. Вамыштыны луонлыкПоэтесса кылбура 2 кылын - удмуртэн но ӟучен, гожъя нылпиослы но бадӟымъёслы. Пиналъёслы ик поттӥз нырысетӥоссэ кылбур бичетъёссэ - 2005-тӥ арын печатлаз «Алли-балли» но «Мадиськонъёс» книгаоссэ.Берло потэм «Шундылэн кӧкыяз» (2007) но «Шыпыртӥсько… Шёпотом» (2013) кылбур бичетъёсаз Юлия Разина тунсыко автор сямен усьтӥське. Таин сэрен вератэк кельтыны уг луы кылбурчилэсь тодосчи луыса ужамзэ. Юлия Разина йылпумъяз Удмурт кун университетысь социальной философияя аспирантураез.Солэн 2000-тӥ аръёсы гожтэм тодос статьяосыз сӥземын адямилэн нуналмысь улон-вылонэзлы, улонын кышномуртлэн интыезлы но асэныд ачид кивалтонлы. Одӥгаз статьяын Ю. Разина эскере адямилэн асваланэзлэн (сознаниезлэн) вераськон кылэн герӟаськемез сярысь. Тодосчи вера: калыклэн кылыз - со талисман, кудӥз юрттэ дунне вылын улыны, кыл - пересьёслэн кужым сётӥсь куаразы но вуоно нуналэ вамыш лэсьтыны луонлык. Удмурт адямилэн дунне шоры учкемезлэн аспӧртэмлыкез усьтӥське вераськоназ кутӥськись кылъёс пыр, шуэ Юлия Разина. Кыл сярысь тема пыремын солэн ведӥн кужым сярысь статьяосаз но. Юлия РазинаМукет шӧм утчанНош кылбуръёсаз Юлия Разина эскере удмурт но ӟуч кылъёслэсь луонлыкъёссэс. Со пыртэ диалектизмъёсты но бигер кылъёсты. Зэм, со тужгес но шара возьматэмын «Шундылэн кӧкыяз» бичетын.Шуом, «Бубыли» акроалфавитын-кылбурын туж трос диалектной кылъёс. Соос авторлы чебер кылсуред кылдытыны юртто: гужем нуналлэсь чеберзэ но тӧлъя веттаськись бубылилэсь аспӧртэм сямзэ - мынчыръяськись, ӧрекчаськись, ӧч карись но со вакытэ ик ненег луэмзэ. Автор тазьы гожтэ со сярысь: бубылилэн «Дурыстэм етӥз бурдыз /Ёкъялля жыгыль-жыгыль», «Каръян лулыз мынчырес/ Нысъя нурлы омырез».Удмурт вераськетъёсысь (диалектъёсысь) кылъёс шедьтыса, автор кылдытӥз текст, кудаз котькуд чурысь нырысетӥ кыл пуктэмын алфавит букваослэн радзыя. Кылбурчи удмурт кыллэсь узырлыксэ возьматыны быгатӥз. Но, мукет паласен учконо ке, укыр трос «выль» кылъёсын сэрен лыдӟись шуген вала кылбурлэсь пуштроссэ.«Бубыли» кылбурлэсь аспӧртэм чеберзэ валан понна кулэ, конечно, та диалектысь кылъёслэсь пуштроссэс но кутӥськемзэс тодыны. Малпасько, кылбурез гожтыку, диалект кылъёсты ӧжытгес кутоно, малы ке шуоно пичи текстын уг усьтӥськы кыллэн кыӵе ке стилистической буёлэз, пуштросэзлэн аспӧртэмлыкез. Умойгес, дыр, диалект кылъёсты пыртыны бадӟым прозаической произведениосы: отын контекст юрттэ кыллэсь шӧмзэ валаны.Ог-огзэс узырмытоЮлия Разиналэсь мукетсэ быгатонлыксэ пусйытэк кельтыны уг луы - солэсь 2 кылын усто гожъяськемзэ. Ю. Разина сярысь одӥгаз статьяын гожтэмын: со нырысь ӟуч кылын гожъяськиз, нош Иже лыктэмез бере удмурт кылын кылбураны кутскиз. Соин, дыр, ӟуч литератураез яратэмез котькудаз бичетаз шӧдӥське: кылбурчи берыкъя Анна Ахматовалэсь, Николай Гумилёвлэсь, Николай Заболоцкийлэсь но мукет кылбурчиослэсь ужъёссэс. Кылсярысь, берлояз кылбур бичетаз Юля Разина Михаил Лермонтовлэсь «Мцыри» романтической поэмазэ удмурт кылэ усто берыктэм.«Шыпыртӥсько...» бичетаз Юлия Разина трос пыртэ ӟуч кылын гожтэм кылбуръёссэ, нош тросэзлы удмурт текстъёслы ӟуче берыктэмзэ-интерпретацизэ сётэ. Тунсыко луысал текстъёсты, пыр-почгес ӵошатыса, эскерыны.Кылсярысь, басьтом «Шу-до мон...» кылбурзэ но солэсь ӟуч интерпретацизэ. Сое лыдӟыса, малпан кылдэ: ӟуч текстаз кылбурчи пыр-поч валэктэ удмурт кылын вератэк кельтэмзэ, кудзэ лыдӟисьлы аслыз валаны кулэ. Удмурт кылбурын героиня лушкем яратэ, гажанэзлы ас мылкыдзэ уг возьматы. Нылмурт шуэ: «Сыӵе луиз кадь адӟонмы: /Дорад кин ке но яраше./ Ачим… дышо меда лулме позыръятэк?..» Озьыен, лирической героинялэн вань дӥсьтӥсь соперницаез, кудӥз аслыз карыны быгатоз героинялэсь гажано воргоронзэ. Яке уз быгаты? Удмурт кылбурысь та сярысь тодыны уг луы.Нош ӟуче берыктэм «От счастья плачу» кылбурын меӵак верамын: «И чья вина, что я одна, /И в твоей жизни - не нужна?/ Как научиться равнодушию любя?» Ваньмыз меӵак верамын татын: лирической героинялэн яратонэз, аслыз сяна, нокинлы кулэ ӧвӧл. Укыр валамон кадь ваньмыз, удмурт кылбурын интригаез ӧвӧл. Но тазьы но вераны луэ: ӟуч кылбур луэ удмурт кылбурлэн азьланьтонэз но пумыз: кема возьмам яратонэныз лирической героиня валче шуд уз шедьты.Ю. Разина аслаз кылбуретаз Алла Кузнецовалэсь ӟуч кылын кылбуран традицизэ азинтэ. Туала литературалэн тодметэз луэ ни кадь со - тросэз асьме удмурт кылбурчиосмы зэмос билингвъёс луо, кужымзэс ӟуч литературной кылын но эскерыса - со туала улонлэн куронэз. Нош Ю. Разиналэн кылбуретэз тунсыко, со сярысь вераськонэз азинтыны кулэ на.http://udmdunne.ru/2018/03/yuliya-razinalehn-shypyrt%D3%A5sko-shjopotom-bichetystyz-churjos/  